Document ID: 32008D0654

A BIZOTTSÁG HATÁROZATA
(2008. július 24.)
a 882/2004/EK európai parlamenti és tanácsi rendeletben meghatározott egységes integrált többéves nemzeti ellenőrzési tervről szóló éves jelentés elkészítésében a tagállamokat segítő iránymutatásokról
(az értesítés a C(2008) 3756. számú dokumentummal történt)
(EGT-vonatkozású szöveg)
(2008/654/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (1) és különösen annak 44. cikke (2) bekezdésére,
mivel:
(1)
A 882/2004/EK rendelet a takarmány- és élelmiszerjog, valamint az állat-egészségügyi és az állatok kíméletére vonatkozó szabályoknak való megfelelés ellenőrzésére a Közösség vagy a tagállamok illetékes hatósága által folytatott hatósági ellenőrzésekre vonatkozóan általános szabályokat állapít meg.
(2)
A 882/2004/EK rendelet 3. cikke (1) bekezdése értelmében ez a rendelet nem sértheti a hatósági ellenőrzéseket érintő egyedi közösségi rendelkezéseket.
(3)
A 882/2004/EK rendelet 41. cikke szerint az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendelet (2) 17. cikkének (2) bekezdése, az állat-egészségügyi és az állatok kíméletére vonatkozó szabályok és a 882/2004/EK rendelet 45. cikke hatékony végrehajtásának biztosítása érdekében minden tagállam egy-egy integrált többéves nemzeti ellenőrzési tervet készít (a továbbiakban: nemzeti ellenőrzési terv).
(4)
A nemzeti ellenőrzési terv célja egyben az is, hogy a tagállamokban a közösségi ellenőrzések számára szilárd alapot hozzon létre.
(5)
A növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelv (3) 27a. cikke szerint az említett rendelet hatékony végrehajtásának biztosítása érdekében adott esetben a 882/2000/EK rendelet nemzeti ellenőrzési tervekről, éves jelentésekről, valamint a tagállamok és harmadik országok Közösség általi ellenőrzéséről szóló 41-46. cikkét kell alkalmazni.
(6)
A 882/2004/EK rendelet 43. cikke (1) bekezdésének e) pontja előírja, hogy a Bizottság olyan iránymutatásokat állítson össze, amelyek az ellenőrzési rendszer minden szintjén ösztönzik a legjobb gyakorlatok bevezetését.
(7)
A 882/2004/EK rendelet 43. cikke (1) bekezdésének j) pontja előírja, hogy a Bizottság olyan iránymutatásokat állítson össze, amelyek meghatározzák a 44. cikkben előírt éves jelentések szerkezetét, valamint a benne szerepeltetendő információkat.
(8)
A 882/2004/EK rendelet 44. cikkének (1) bekezdése előírja, hogy a tagállamoknak a nemzeti ellenőrzési tervek végrehajtásáról éves jelentést kell benyújtaniuk a Bizottsághoz. A jelentést évente, először a nemzeti ellenőrzési tervek végrehajtásának megkezdése után egy évvel kell benyújtani. A 44. cikk (1) bekezdése ezenkívül előírja az éves jelentésekben szerepeltetendő információkat is.
(9)
A 882/2004/EK rendelet 44. cikke (2) bekezdése előírja, hogy az ilyen jelentések egységes megjelenésének elősegítése érdekében az éves jelentésekben szolgáltatott információknak figyelembe kell venniük a Bizottság által kidolgozandó iránymutatásokat. Az iránymutatások nem kötelező érvényűek, de a rendelet végrehajtására vonatkozóan hasznos útmutatást adnak a tagállamok számára.
(10)
A 882/2004/EK rendelet 45. cikke értelmében a Közösségnek a tagállamokban rendszeresen auditokat kell végeznie, hogy ezáltal igazolhassa, hogy a nemzeti ellenőrzéseket a nemzeti ellenőrzési terv szerint, a közösségi jognak megfelelően végzik.
(11)
A Bizottság az ebben a határozatban megállapított iránymutatásokat figyelemmel követi, és a tagállamok éves jelentéseinek beérkeztét és vizsgálatát követően szükség esetén aktualizálja őket figyelembe véve a 882/2004/EK rendelet 44. cikkének (4) bekezdése értelmében a Bizottság által kidolgozandó éves jelentésben szereplő következtetéseket és ajánlásokat, valamint tekintettel a tagállamoknak a rendelet végrehajtása terén szerzett tapasztalataira.
(12)
Az e határozatban megállapított iránymutatások alkalmazásában figyelembe kell venni az Eurostatnak a közösségi statisztikai program keretén belül végzett jelenlegi munkáját, amely célja egy ellenőrző és felügyeleti tevékenységeket összefoglaló olyan adatbázis kifejlesztése, amely többféle osztályozási rendszert foglal magában, ideértve a takarmányozási és élelmiszer-ipari adatkezelés terén harmonizált terminusokat és fogalommeghatározásokat is.
(13)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 882/2004/EK rendelet 44. cikkének (1) bekezdésében meghatározottak szerint készített éves jelentésekre (a továbbiakban: éves jelentés) vonatkozó, az említett rendelet 44. cikkének (2) bekezdésében szereplő iránymutatásokat e határozat melléklete állapítja meg.
2. cikk
Ennek a határozatnak a tagállamok a címzettjei.
Kelt Brüsszelben, 2008. július 24-én.

Labels: 12
15
6